Пхи-ялх москал яра цо кхобуш. Чу а еана, уьш тийсира цо Эдина хьалха: – Кхарна мукъа а хьакха урс! Шен и дешнаш а кIоршаме хилар хааделира Сепетана. ХIусамдеца кIеда-мерза хила лаьара. Цунна оьгIазъяхна а яцара иза. Цунах къахеташ а яра. Амма кийрара и къинхетам дешнашца гучу ца баккхалора. Цундела Iийжайора цу къинхетамо, лалийначу дашо санна. Сепетан и дог хууш вара Эда. Кху ткъех шарахь гуттар а дерриг дара иза. Цундела Эдина башха новкъа а ца хуьлура Сепетан кIоршаме дешнаш. Мелхо а, кIеда-мерзачу дешнашца Сепетан догъэца лууш вара иза. Амма дашна къора вараСепетал а. Сихдина москалшна урс хьекхарца дуьйцура цо шен деган резалла. «Со-мцхьа цуьрг дуьхьал а вац хьуна луучунна. Хьо резайолчунна реза ву. Дан хьакъ доцург а дина, нехан белам ма хилахьара вайх, бохург дара сан дагахь дерг-м. Дохнах а, цIийнах а, махках а муха воккхур ву хIуманна а гуьнахь воцу стаг!»